Weisch, wi flouschig-weichu sidig,  weisch, wi kuschelig-bärig-fyn? U ei Schnapp, u dis Fingerli wär wägg. Aber das lö mer itz mau uf der Site. U itz: die Bären-Trophy bim Coop. Wiso eigentlech Trophy? Ha grad i mim aute Änglisch-Dix nachegluegt, was das heisst: Trophae, Siegeszeichen. Whow! Je meh choufsch, deschto meh Pünkt, deschto meh Bär, deschto meh Sieg? Wele vo öich Schnüsle nuum i am liebschte, mini Bäremanine, mini Seeleretter? Der Blick geit vom einte zum angere - ach bisch du süess mit dim verlorene Blick u dim Hüetli. Du muesch doch  nöime deheime sy, du Härzchäfer, du schätzelige, knufflige Wuschel du! Du Bär, du Sümbou vo mire Lieblingsstadt, du Sümbou vo mire zwöite Lieblingsstadt, du unwiderstehleche Kuschel-Wuschel, du Tröschter u Träneufsuger, du Megaschätzu duu! Guet. Pünkt sammle, choufe. U härzerweichendi Gschichtli überau vo däm arme Siech vo Bär, ganz alei u verlasse in Ängland, Bahnhof Paddington.